དེའང་གསལ་པོར་བཤད་ན།སྐུ་ངོ་རྒྱལ་ལོ་དོན་གྲུབ་མཆོག་གི་རླབས་ཆེའི་མཛད་འཕྲིན་ཏེ་མི་རིགས་དང་རྒྱལ་ཁབ་ཀྱི་རྩ་དོན་དང་འབྲེལ་བའི་ཕྱག་ལས་ལ་དབྱིན་ཇིས་འགལ་རྐྱེན་བར་ཆད་བཟོས་ཏེ།གཏིང་ཟབ་པ་དང་གཟིགས་རྒྱང་རིང་བའི་དགོངས་པའི་འཆར་གཞི་དུ་མ་ཐུགས་བཞེད་ཇི་བཞིན་འགྲུབ་ཏུ་བཅུག་མེད་པ་དཔེར་ན།གོང་སྨོས་ལྟར་བོད་དང་བོད་མི་སྐྱོབ་ཐབས་སུ་བོད་དང་རྒྱ་གར་དབར།བོད་དང་ཨ་རིའི་དབར།བོད་དང་རྒྱ་ནག་དབར་བཅས་སུ་བང་ཆེན་འཕྲིན་གཏོང་བ་མཛད་དེ་འབྲེལ་ལམ་བཟང་པོ་འཛུགས་པ་དང་ཆབས་ཅིག་དོན་ཕན་ལྡན་པའི་ཕྱག་ལས་རྒྱ་ཆེན་གནང་རྒྱུའི་ཐུགས་འདུན་ཡོད་ཀྱང་དེ་བཞིན་བྱུང་མེད་པ་དང་།མཐར་རྒྱ་ནག་གིས་བོད་དུ་དྲག་རྒོལ་བྱེད་ཉེའི་ཛ་དྲག་ལ་གྱར་སྐབས་དེ་འགོག་ཐབས་གཞན་མ་རྙེད་པར་པེ་ཅིན་རང་དུ་དངོས་སུ་ཕེབས་གཏན་ཁེལ་ནའང་ཕེབས་མ་ཐུབ་པ།དེ་བཞིན་བོད་དུ་ས་ཞིང་བཅོས་བསྒྱུར་གྱིས་མཚོན་ལམ་ལུགས་དུ་མར་ལེགས་བཅོས་ཆེན་པོ་གཏོང་རྒྱུའི་འཆར་གཞི་ཡོད་པའང་ཇི་བཞིན་ཕྱག་བསྟར་མ་ཐུབ་པ་སོགས་རླབས་ཆེའི་མཛད་འཆར་དུ་མ་ཐུགས་བཞེད་ཇི་བཞིན་འགྲུབ་ཏུ་བཅུག་མེད་པའི་གནས་ཚུལ་འདི་དག་ནི་གོང་དུ་དྲངས་པའི་གསུང་ཚིག་དེ་དག་གི་སྟེང་ནས་གསལ་པོར་ཤེས་ཐུབ།མདོར་ན།ཆབ་སྲིད་ཀྱི་གཡོ་འཕྲུལ་ཆེ་བའི་དབྱིན་ཇིའི་གྲིབ་ནག་དེ་དག་བོད་ལ་ཕོག་པའི་རྐྱེན་གྱིས་བོད་ཀྱི་དཀའ་རྙོག་འདི་ཚབས་ཇེ་ཆེ་དང་ཐབས་ཇེ་སྡུག་ཏུ་སོང་ཡོད་པའི་ལོ་རྒྱུས་ཀྱི་སྐྱོ་གནས་འདི་ནི།ཀ་ལིམ་པོང་གི་ཐུག་པ་འཐུང་མཁན་བོད་མི་ཚོར་ཞིམ་པོ་དེ་ཙམ་མེད་ནའང་ཅིས་ཀྱང་འཐུང་དགོས་པ་ཞིག་ཏུ་སྣང་ངོ་།།